title: Директива 2007/16/EО на Комисията oт 19 март 2007 година за изпълнение на Директива 85/611/EИО на Съвета относно координирането на законовите, подзаконовите и административните разпоредби относно предприятията за колективно инвестиране в прехвърлими ценни книжа (ПКИПКЦ) във връзка с изясняването на някои определения (Текст от значение за ЕИП )

text:
               20.3.2007

               BG

               Официален вестник на Европейския съюз

               L 79/11

         ДИРЕКТИВА 2007/16/EО НА КОМИСИЯТА
   oт 19 март 2007 година
   за изпълнение на Директива 85/611/EИО на Съвета относно координирането на законовите, подзаконовите и административните разпоредби относно предприятията за колективно инвестиране в прехвърлими ценни книжа (ПКИПКЦ) във връзка с изясняването на някои определения
   (Текст от значение за ЕИП)
   КОМИСИЯТА НА ЕВРОПЕЙСКИТЕ ОБЩНОСТИ,
   като взе предвид Договора за създаване на Европейската общност,
   като взе предвид Директива 85/611/EИО на Съвета oт 20 декември 1985 г. относно координирането на законовите, подзаконовите и административните разпоредби относно предприятията за колективно инвестиране в прехвърлими ценни книжа (ПКИПКЦ) (1), и по-специално член 53a, буква а) от нея,
   като има предвид, че:

               (1)

               Директива 85/611/EИО съдържа няколко определения, които понякога са взаимосвързани и които се отнасят до активите, отговарящи на условията за инвестиране от предприятията за колективно инвестиране в прехвърлими ценни книжа, наричани по-долу „ПКИПКЦ“, както и определение на прехвърлими ценни книжа и определение на инструменти от паричния пазар.

               (2)

               След приемането на Директива 85/611/EИО разнообразието от финансови инструменти, търгувани на финансовите пазари, се увеличи значително, което доведе до несигурност при определянето дали дадени категории финансови инструменти са обхванати от тези определения. Несигурността при прилагането на определенията води до различни тълкувания на директивата.

               (3)

               С цел гарантиране еднаквото прилагане на Директива 85/611/EИО, подпомагане на държавите-членки да постигнат общо разбиране дали дадена категория активи отговаря на условията за инвестиране от ПКИПКЦ, както и с цел осигуряване определенията да се разбират по начин, който съответства на основополагащите принципи на Директива 85/611/EИО, като тези, определящи диверсификацията и границите на излагането на риск, възможността ПКИПКЦ да откупят своите дялови единици по искане на притежателите на дялови единици и да изчислят нетната стойност на активите си винаги, когато дялови единици се емитират или откупуват, е необходимо да се осигури на компетентните органи и на участниците на пазара повече сигурност в това отношение. По-голямата сигурност ще улесни и по-доброто функциониране на процедурата за нотификация за презгранично разпространение на ПКИПКЦ.

               (4)

               Разясненията, предоставени от настоящата директива, сами по себе си не налагат никакви нови поведенчески или оперативни задължения на компетентните органи или на участниците на пазара. Вместо да установяват изчерпателни списъци от финансови инструменти и сделки, те изясняват основни критерии с цел да подпомогнат заинтересуваните страни да определят дали дадена категория финансови инструменти попада в обхвата на някое от определенията.

               (5)

               Качеството на даден актив да отговаря на условията за инвестиране от ПКИПКЦ следва да бъде оценявано не само с оглед на това дали той попада в обхвата на определенията, така както са разяснени от настоящия текст, но и с оглед на другите изисквания на Директива 85/611/ЕИО. Националните компетентни органи биха могли да работят съвместно посредством Комитета на европейските регулатори на ценни книжа (CESR) за разработване на общи подходи за практическо ежедневно прилагане на тези разяснения в контекста на техните надзорни задължения, особено във връзка с другите изисквания на Директива 85/611/EИО, като например процедурите за контрол или управление на риска, както и да осигуряват безпроблемното функциониране на паспортите на продукта.

               (6)

               Директива 85/611/EИО определя прехвърлимите ценни книжа изключително от формално-правна гледна точка. Следователно определението на прехвърлими ценни книжа е приложимо към широка гама от финансови продукти с различаващи се характеристики и различна степен на ликвидност. По отношение на всеки един от тези финансови продукти следва да бъде гарантирано съответствието между определението на прехвърлимите ценни книжа и другите разпоредби на директивата.

               (7)

               Фондовете от затворен тип представляват категория активи, която не е изрично посочена като отговаряща на условията за инвестиране от ПКИПКЦ съгласно Директива 85/611/EИО. Въпреки това дяловите единици на фондовете от затворен тип често се третират като прехвърлими ценни книжа и тяхното допускане до търгуването на регулирания пазар често дава основание за подобно третиране. Следователно е необходимо да се осигури на участниците на пазара и на компетентните органи сигурност по отношение на това дали дяловите единици на фондовете от затворен тип са обхванати от определението на прехвърлими ценни книжа. Националните компетентни органи биха могли да работят съвместно посредством CESR за разработване на общи подходи за практическото ежедневно прилагане на критериите, приложими към фондовете от затворен тип, особено във връзка с минималните основни стандарти, отнасящи се до механизмите за корпоративно управление.

               (8)

               Допълнителна правна сигурност е необходима и по отношение на квалифицирането като прехвърлими ценни книжа на финансови инструменти, които са свързани с представянето на други активи, включително и активи, които не са посочени в самата Директива 85/611/EИО или са гарантирани от такива активи. Следва да се посочи ясно, че ако връзката с основата или с друг компонент на инструмента води до наличието на елемент, който следва да се счита за внедрен дериват, финансовият инструмент спада към подкатегорията на прехвърлимите ценни книжа с внедрен деривативен елемент. Последицата от това е, че критериите за деривати съгласно Директива 85/611/EИО следва да бъдат прилагани по отношение на този елемент.

               (9)

               За да бъде обхванат от определението на инструмент от паричния пазар в Директива 85/611/EИО, даден финансов инструмент следва да отговаря на определени критерии и по-специално трябва обичайно да се договаря на паричния пазар, да бъде ликвиден и да има стойност, която може за бъде определена с точност по всяко време. Необходимо е да се осигури еднакво прилагане на тези критерии, като се вземат предвид определени пазарни практики. Необходимо е също така да се изясни, че критериите следва да бъдат разбирани в съответствие с останалите принципи на Директива 85/611/ЕИО. Определението на инструменти от паричния пазар следва да бъде разширено и към финансовите инструменти, които не са допускани или не се договарят на регулиран пазар и за които Директива 85/611/EИО определя допълнителни критерии извън основните критерии за инструментите от паричния пазар. Следователно е необходимо също така да бъдат изяснени допълнителните критерии с оглед на изискванията за защита на инвеститорите и като се вземат предвид принципите на директивата, като този за ликвидност на портфейла, както тези принципи произтичат от член 37 от Директива 85/611/EИО.

               (10)

               Съгласно Директива 85/611/EИО деривативните финансови инструменти следва да бъдат считани за ликвидни финансови активи, ако отговарят на критериите, определени в същата директива. Необходимо е да се осигури еднакво прилагане на тези критерии, а също така е необходимо да се посочи ясно, че критериите следва да бъдат разбирани по начин, който съответства на другите разпоредби на директивата. Следва също така да се посочи ясно, че ако кредитните деривати съответстват на тези критерии, те са деривативни финансови инструменти по смисъла на Директива 85/611/EИО и следователно могат да бъдат третирани като ликвидни финансови активи.

               (11)

               Необходимостта от изясняване е особено належаща за дериватите, основаващи се на финансови индекси. В момента съществува богато разнообразие от финансови индекси, които служат за основа на даден деривативен инструмент. Тези индекси могат да варират по отношение на своя състав или относителното тегло на своите компоненти. Във всички случаи следва да се гарантира, че ПКИПКЦ може да изпълни своите задължения по отношение на ликвидността на портфейла, както те произтичат от член 37 от Директива 85/611/EИО, и по отношение на изчислението на нетната стойност на активите, както и че тези задължения не са негативно повлияни от характеристиките на основата на деривата. Следва да се изясни, че дериватите, основаващи се на финансови индекси, чийто състав е достатъчно диверсифициран и които са представителен еталон за пазара, към който се отнасят и подлежат на предоставянето на подходяща информация по отношение на състава на индекса и изчислението му, спадат към категорията на деривати като ликвидни финансови активи. Компетентните национални органи биха могли да работят съвместно посредством CESR за разработване на общи подходи за практическото, ежедневно прилагане на тези критерии във връзка с индексите, основани на активи, които поотделно не са идентифицирани от Директивата като отговарящи на условията активи.

               (12)

               Директива 85/611/EИО признава за подкатегория прехвърлими ценни книжа и инструменти от паричния пазар прехвърлимите ценни книжа и инструментите от паричния пазар, които съдържат внедрен деривативен елемент. Внедряването на деривативен елемент в прехвърлима ценна книга или инструмент от паричния пазар не трансформира целия финансов инструмент в деривативен финансов инструмент, който да излезе извън обхвата на определенията на прехвърлима ценна книга или инструмент от паричния пазар. Следователно е необходимо да се посочи ясно дали даден финансов дериват може да се счита за внедрен в друг инструмент. Освен това внедряването на дериват в прехвърлима ценна книга или в инструмент от паричния пазар води до риска правилата за дериватите, наложени от директивата, да бъдат заобиколени. Поради тази причина директивата изисква идентифициране на внедрения деривативен елемент и спазване на тези правила. Като се има предвид равнището на иновационност във финансовата област, идентифицирането на внедрения деривативен елемент не винаги е очевидно. За постигане на по-голяма сигурност в това отношение следва да бъдат определени критерии за идентифицирането на такива елементи.

               (13)

               Съгласно Директива 85/611/EИО техниките и инструментите, свързани с прехвърлимите ценни книжа или с инструментите от паричния пазар и предназначени за ефективно управление на портфейла, не попадат в обхвата на определенията на прехвърлими ценни книжа и инструменти от паричния пазар. За изясняване на границите на тези определения е необходимо да се определят критерии за идентифициране на сделките, които биха попаднали в обхвата на тези техники и инструменти. Необходимо е също така да се припомни, че тези техники и инструменти трябва да бъдат разбирани в съответствие с другите задължения на ПКИПКЦ, особено що се отнася до рисковия профил. Това означава, че те трябва да съответстват на правилата, определени в Директива 85/611/EИО по отношение на управлението и диверсификацията на риска, както и на ограниченията, които тя налага по отношение на бланковите продажби и заемането.

               (14)

               Директива 85/611/EИО определя критерии за дефиниране на ПКИПКЦ, които възпроизвеждат състава на индекси на облигации или на акции. ПКИПКЦ, които отговарят на тези критерии, са предмет на по-гъвкаво третиране по отношение на границите на концентрация на емитента. Следователно е необходимо да се изгради ясно разбиране на тези критерии и да се осигури еднаквото им прилагане във всички държави-членки. Това изисква допълнителни разяснения относно това при какви обстоятелства ПКИПКЦ могат да бъдат считани за ПКИПКЦ, които възпроизвеждат състава на даден индекс, и по-този начин се постига по-голяма сигурност по отношение на условията, които оправдават преференциалното третиране на такива ПКИПКЦ.

               (15)

               Комитетът на европейските регулатори на ценни книжа беше консултиран за съвети от техническо естество.

               (16)

               Мерките, предвидени в настоящата директива, са в съответствие със становището на Европейския комитет по ценни книжа,

         ПРИЕ НАСТОЯЩАТА ДИРЕКТИВА:
   Член 1
   Предмет
   Настоящата директива определя правила, които изясняват, за целите на тяхното еднакво прилагане, следните термини:

               1)

               Прехвърлими ценни книжа, определени в член 1, параграф 8 от Директива 85/611/EИО.

               2)

               Инструменти от паричния пазар, определени в член 1, параграф 9 от Директива 85/611/EИО.

               3)

               Ликвидни финансови активи, посочени в определението на ПКИПКЦ в член 1, параграф 2 от Директива 85/611/EИО, във връзка с деривативните финансови инструменти.

               4)

               Прехвърлими ценни книжа и инструменти от паричния пазар с внедрени деривати, посочени в четвъртата алинея на член 21, параграф 3 от Директива 85/611/EИО.

               5)

               Техники и инструменти за целите на ефективното управление на портфейла, посочени в член 21, параграф 2 от Директива 85/611/EИО.

               6)

               ПКИПКЦ, възпроизвеждащи състава на индекс, посочени в член 22а, параграф 1 от Директива 85/611/EИО.

         Член 2

      Член 1, параграф 8 от Директива 85/611/EИО

   Прехвърлими ценни книжа
   1.   Позоваването в член 1, параграф 8 от Директива 85/611/EИО на прехвърлими ценни книжа се разбира като позоваване на финансови инструменти, които отговарят на следните критерии:

               а)

               потенциалната загуба, която ПКИПКЦ може да понесе поради притежаването на тези инструменти, е ограничена до сумата, която то е платило за тях;

               б)

               тяхната ликвидност не засяга способността на ПКИПКЦ да спазва член 37 от Директива 85/611/EИО;

               в)

               налице е надеждна оценка за тях в следната форма:

                           i)

                           в случай на ценни книжа, допуснати или договаряни на регулиран пазар, посочени в член 19, параграф 1, букви от a) до г) oт Директива 85/611/EИО, във формата на точни, надеждни и редовно установявани цени, които представляват пазарни цени или цени, предоставени по системи за оценяване, независими от емитентите;

                           ii)

                           в случай на други ценни книжа, посочени в член 19, параграф 2 от Директива 85/611/EИО, във формата на периодична оценка, която се извършва въз основа на информация, предоставена от емитента на ценната книга или въз основа на професионално инвестиционно проучване;

               г)

               налице е подходяща информация за тях в следната форма:

                           i)

                           в случай на ценни книжа, допуснати или договаряни на регулиран пазар, посочени в член 19, параграф 1, букви от a) до г) от Директива 85/611/EИО, във формата на предназначена за пазара редовно предоставяна, точна и пълна информация за ценната книга или, когато е приложимо, за портфейла на ценната книга;

                           ii)

                           в случай на други ценни книжа, посочени в член 19, параграф 2 от Директива 85/611/EИО, във формата на редовно предоставяна и точна информация до ПКИПКЦ за ценната книга или, когато е приложимо, за портфейла на ценната книга;

               д)

               те са негоцируеми;

               е)

               тяхното придобиване съответства на инвестиционните цели или на инвестиционната политика, или и на двете, на ПКИПКЦ съгласно Директива 85/611/EИО;

               ж)

               рисковете, свързани с тях, са адекватно идентифицирани от процеса на управление на риска на ПКИПКЦ.

         За целите на букви б) и д) на първата алинея и освен ако ПКИПКЦ не разполага с информация, която би довела до различни изводи, предполага се, че финансовите инструменти, които са допуснати или се договарят на регулиран пазар в съответствие с букви а), б) или в) от член 19, параграф 1 от Директива 85/611/EИО не засягат способността на ПКИПКЦ да спазва член 37 от Директива 85/611/EИО и са негоцируеми.
   2.   Счита се, че прехвърлимите ценни книжа, посочени в член 1, параграф 8 от Директива 85/611/EИО, включват следното:

               а)

               дялови единици във фондовете от затворен тип, учредени като инвестиционни дружества или като дялови тръстове, които изпълняват следните критерии:

                           i)

                           изпълняват критериите, определени в параграф 1;

                           ii)

                           предмет са на механизми за корпоративно управление, приложими към дружествата;

                           iii)

                           когато дейността по управление на активите се извършва от друга институция от името на фонда от затворен тип, тази институция се подчинява на националните разпоредби за целите на защитата на инвеститорите;

               б)

               дялови единици във фондовете от затворен тип, учредени по силата на договорното право, които изпълняват следните критерии:

                           i)

                           изпълняват критериите, определени в параграф 1;

                           ii)

                           подчиняват се на механизми за корпоративно управление, еквивалентни на онези, които се прилагат към дружествата, както са посочени в буква a), ii);

                           iii)

                           управляват се от институция, което се подчинява на националните разпоредби за целите на защитата на инвеститорите;

               в)

               финансови инструменти, които изпълняват следните критерии:

                           i)

                           изпълняват критериите, определени в параграф 1;

                           ii)

                           гарантирани са от или са свързани с представянето на други активи, които могат да бъдат различни от посочените в член 19, параграф 1 от Директива 85/611/EИО.

         3.   Когато финансов инструмент, обхванат от параграф 2, буква в), съдържа компонент на внедрен дериват по смисъла на член 10 от настоящата директива, изискванията на член 21 от Директива 85/611/EИО се прилагат към този компонент.
   Член 3

      Член 1, параграф 9 от Директива 85/611/EИО

   Инструменти, които обичайно се договарят на паричния пазар
   1.   Позоваването в член 1, параграф 9 от Директива 85/611/EИО на инструментите от паричния пазар като инструменти се разбира като позоваване на следното:

               а)

               финансови инструменти, които са допуснати до търгуване или се договарят на регулиран пазар в съответствие с член 19, параграф 1, букви a), б) и в) oт Директива 85/611/EИО;

               б)

               финансови инструменти, които не са допуснати до търгуване.

         2.   Позоваването в член 1, параграф 9 oт Директива 85/611/EИО на инструменти от паричния пазар като инструменти, които обичайно се договарят на паричния пазар, се разбира като позоваване на финансови инструменти, които изпълняват един от следните критерии:

               а)

               имат матуритет при емитирането до 397 дни включително;

               б)

               имат остатъчен матуритет до 397 дни включително;

               в)

               претърпяват периодични корекции на доходността в съответствие с условията на паричния пазар поне на всеки 397 дни;

               г)

               техният рисков профил, особено по отношение на кредитния риск и риска, свързан с лихвения процент, съответства на този на финансови инструменти, които имат матуритет, както е посочено в букви а) и б), или са предмет на корекция на доходността, както е посочено в буква в).

         Член 4

      Член 1, параграф 9 от Директива 85/611/EИО

   Ликвидни инструменти със стойност, която може да бъде определена с точност по всяко време
   1.   Позоваването в член 1, параграф 9 от Директива 85/611/EИО на инструменти от паричния пазар като инструменти, които са ликвидни, се разбира като позоваване на финансови инструменти, които могат да бъдат продадени при ограничени разходи в адекватно кратка времева рамка, като се има предвид задължението на ПКИПКЦ да изкупи или да откупи своите дялови единици по искане на който и да било притежател на дялови единици.
   2.   Позоваването в член 1, параграф 9 от Директива 85/611/EИО на инструменти от паричния пазар като инструменти, чиято стойност може да бъде определена с точност по всяко време, се разбира като позоваване на финансови инструменти, за които съществуват системи за оценка, които са точни и надеждни и изпълняват следните критерии:

               а)

               дават възможност на ПКИПКЦ да изчисли нетна стойност на активите си в съответствие със стойността, по която финансовият инструмент, държан в портфейла, би могъл да се размени между добре информирани и изразили съгласие страни в рамките на сделка, извършена в условията на обичайна конкуренция;

               б)

               основани са на пазарни данни или на модели за оценка, включващи системи, основаващи се на амортизирани разходи.

         3.   Критериите, посочени в параграфи 1 и 2, се предполагат за изпълнени в случай на финансови инструменти, които обичайно се договарят на паричния пазар за целите на член 1, параграф 9 от Директива 85/611/EИО и които се допуснати или се договарят на регулиран пазар в съответствие с букви a), б) или в) oт член 19, параграф 1 от нея, освен ако ПКИПКЦ не разполага с информация, която би довела до различни изводи.
   Член 5

      Член 19, параграф 1, буква з) oт Директива 85/611/EИО

   Инструменти, чиито емисия или емитент са регулирани за целите на защитата на инвеститорите и спестяванията
   1.   Позоваването в член 19, параграф 1, буква з) oт Директива 85/611/EИО на инструменти от паричния пазар, различни от онези, които се договарят на регулиран пазар, чиито емисия или емитент са регулирани за целите на защитата на инвеститорите и спестяванията, се разбира като позоваване на финансови инструменти, които изпълняват следните критерии:

               а)

               изпълняват един от критериите, определени в член 3, параграф 2 и всички критерии, определени в член 4, параграфи 1 и 2;

               б)

               налице е подходяща информация за тях, включително информация, която дава възможност за извършване на подходяща оценка на кредитните рискове, свързани с инвестирането в такива инструменти, като се вземат предвид параграфи 2, 3 и 4 от настоящия член;

               в)

               прехвърлят се свободно.

         2.   За инструментите от паричния пазар, обхванати от второто и третото тире на член 19, параграф 1, буква з) oт Директива 85/611/EИО, или за онези, които са емитирани от местен или от регионален орган на държава-членка или от международна публична институция, но не са гарантирани от държава-членка или, в случай на федерална държава, която е държава-членка, от един от членовете, формиращи федерацията, подходящата информация, посочена в буква б) от параграф 1 на настоящия член, се изразява в следното:

               а)

               информация за емисията или програмата на емитиране, както и за юридическото и финансовото състояние на емитента преди емитирането на инструмента от паричния пазар;

               б)

               актуализация на информацията, посочена в буква a) — регулярно и при настъпването на значими събития;

               в)

               проверка на информацията, посочена в буква a), от трети страни, които притежават подходяща квалификация и не получават инструкции от емитента;

               г)

               налични и надеждни статистически данни за емисията или за програмата на емитиране.

         3.   За инструментите от паричния пазар, обхванати от третото тире на член 19, параграф 1, буква з) от Директива 85/611/EИО, подходящата информация, посочена в буква б) от параграф 1, се изразява в следното:

               а)

               информация за емисията или за програмата на емитиране, както и за юридическото и финансовото състояние на емитента преди емитирането на инструмента от паричния пазар;

               б)

               актуализация на информацията, посочена в буква a) — регулярно и при настъпването на значими събития;

               в)

               налични и надеждни статистически данни за емисията или за програмата на емитиране или на други данни, даващи възможност за извършване на подходяща оценка на кредитните рискове, свързани с инвестирането в такива инструменти.

         4.   За всички инструменти от паричния пазар, обхванати от първото тире на член 19, параграф 1, буква з) от Директива 85/611/EИО, освен онези, посочени в параграф 2 от настоящия член и онези, емитирани от Европейската централна банка или от централна банка на държава-членка, подходящата информация, посочена в буква б) на параграф 1 от настоящия член, се изразява в информация за емисията или за програмата на емитиране, или за юридическото и финансовото състояние на емитента преди емитирането на инструмента от паричния пазар.
   Член 6

      Член 19, параграф 1, буква з) на Директива 85/611/EИО

   Учреждение, което е подчинено и се съобразява с пруденциални правила, оценени от компетентните органи като най-малкото толкова строги, колкото и правилата, предвидени от правото на Общността
   Позоваването в член 19, параграф 1, буква з), трето тире от Директива 85/611/EИО на учреждение, което е подчинено и се съобразява с пруденциални правила, оценени от компетентните органи като най-малкото толкова строги, колкото и правилата, предвидени от правото на Общността, се разбира като позоваване на емитент, който се подчинява и се съобразява с пруденциални правила и изпълнява един от следните критерии:

               1)

               Намира се в Европейското икономическо пространство.

               2)

               Намира се в страните от ОИСР, принадлежащи към Групата на десетте.

               3)

               Има поне рейтинг „investment grade“.

               4)

               Може да бъде демонстрирано въз основа на задълбочен анализ на емитента, че пруденциалните правила, приложими към този емитент, са най-малкото толкова строги, колкото и правилата, предвидени от правото на Общността.

         Член 7

      Член 19, параграф 1, буква з) oт Директива 85/611/EИО

   Способи за секюритизация, ползващи се от банкова линия за финансиране
   1.   Позоваването в член 19, параграф 1, буква з), четвърто тире от Директива 85/611/EИО на способи за секюритизация се разбира като позоваване на структури от корпоративен, тръстов или договорен тип, учредени за целите на операциите по секюритизация.
   2.   Позоваването в член 19, параграф 1, буква з), четвърто тире от Директива 85/611/EИО на банкова линия за финансиране, се разбира като позоваване на ликвидни банкови кредити, гарантирани от финансова институция, която спазва разпоредбите на член 19, параграф 1, буква з), трето тире от Директива 85/611/EИО.
   Член 8

      Член 1, параграф 2 и член 19, параграф 1, буква ж) от Директива 85/611/EИО

   Ликвидни финансови активи в случая на деривативни финансови инструменти
   1.   Позоваването в член 1, параграф 2 от Директива 85/611/EИО на ликвидни финансови активи се разбира, в случая на деривативни финансови инструменти, като позоваване на деривативни финансови инструменти, които изпълняват следните критерии:

               а)

               тяхната основа се изразява в един или повече от следните елементи:

                           i)

                           активи, посочени в член 19, параграф 1 от Директива 85/611/EИО, включително финансови инструменти, които притежават една или няколко от характеристиките на тези активи;

                           ii)

                           лихвени проценти;

                           iii)

                           обменни курсове за чуждестранни валути или валути;

                           iv)

                           финансови индекси.

               б)

               в случая на извънборсови деривати те отговарят на условията, определени в член 19, параграф 1, буква ж), второ и трето тире от Директива 85/611/EИО.

         2.   Деривативните финансови инструменти, посочени в член 19, параграф 1, буква ж) от Директива 85/611/EИО, се счита, че включват инструменти, които изпълняват следните критерии:

               а)

               дават възможност за прехвърляне на кредитния риск на даден актив, посочен в буква а), параграф 1 на настоящия член, независимо от другите рискове, свързани с този актив;

               б)

               не водят до предаване или прехвърляне, включително под формата на пари в брой, на активи, различни от онези, посочени в член 19, параграфи 1 и 2 от Директива 85/611/EИО;

               в)

               отговарят на критериите за извънборсови деривати, определени в член 19, параграф 1, буква ж), второ и трето тире от Директива 85/611/EИО и в параграфи 3 и 4 на настоящия член;

               г)

               рисковете, свързани с тях, са адекватно идентифицирани от процеса на управление на риска на ПКИПКЦ и от неговите механизми за вътрешен контрол в случай на рискове от асиметрия на информацията между ПКИПКЦ и насрещната страна по кредитния дериват вследствие на потенциален достъп на насрещната страна до информация, която няма публичен характер, относно дружества, чиито активи са използвани като основа за кредитни деривати;

         3.   За целите на третото тире на член 19, параграф 1, буква ж) oт Директива 85/611/EИО позоваването на справедлива стойност се разбира като позоваване на сумата, за която активът би могъл да бъде разменен или дадено задължение да бъде уредено, между добре информирани и изразили съгласие страни в рамките на сделка, извършена в условията на обичайна конкуренция.
   4.   За целите на член 19, параграф 1, буква ж), трето тире oт Директива 85/611/EИО позоваването на надеждна и проверима оценка се разбира като позоваване на оценка, извършена от ПКИПКЦ, съответстваща на справедливата стойност, посочена в параграф 3 от настоящия член, която не се основава само на пазарните котировки на насрещната страна и която изпълнява следните критерии:

               а)

               базата за оценката е надеждна, актуална пазарна стойност на инструмента или, ако такава стойност не е на разположение, ценови модел, който прилага адекватна, призната методология;

               б)

               проверката на оценката се извършва от едно от следните лица:

                           i)

                           подходяща трета страна, която е независима от насрещната страна на извънборсовия дериват, през подходящи интервали от време и по такъв начин, че ПКИПКЦ да бъде в състояние да я контролира;

                           ii)

                           структура в рамките на ПКИПКЦ, която е независима от отдела, отговарящ за управлението на активите, и е адекватно оборудвана за тази цел.

         5.   Позоваването в член 1, параграф 2 и член 19, параграф 1, буква ж) от Директива 85/611/EИО на ликвидни финансови активи се разбира като изключващо дериватите за суровини.
   Член 9

      Член 19, параграф 1, буква ж) oт Директива 85/611/EИО

   Финансови индекси
   1.   Позоваването в член 19, параграф 1), буква ж) oт Директива 85/611/EИО на финансовите индекси се разбира като позоваване на индекси, които изпълняват следните критерии:

               а)

               те са достатъчно диверсифицирани, така че да изпълняват следните критерии:

                           i)

                           индексът е съставен по такъв начин, че движенията на цените или търговските дейности по отношение на един компонент не оказват неблагоприятно влияние върху представянето на целия индекс;

                           ii)

                           когато индексът се състои от активи, посочени в член 19, параграф 1 от Директива 85/611/EИО, неговият състав отговаря поне на изискванията за диверсификация, предвидени в член 22а от същата директива;

                           iii)

                           когато индексът се състои от активи, различни от посочените в член 19, параграф 1 от Директива 85/611/EИО, той е диверсифициран по начин, който е еквивалентен на начина, предвиден в член 22а от същата директива;

               б)

               те са представителен еталон за пазара, към който се отнасят, така че да изпълняват следните критерии:

                           i)

                           индексът измерва представянето на представителна група от основи по релевантен и подходящ начин;

                           ii)

                           индексът се преразглежда или претегля периодично, за да гарантира това, че продължава да отразява пазарите, към които се отнася, като спазва общодостъпни критерии;

                           iii)

                           основите са достатъчно ликвидни, което позволява на потребителите да възпроизвеждат индекса при необходимост;

               в)

               те се публикуват по подходящ начин, така че да са изпълнени следните критерии:

                           i)

                           тяхното публикуване се основава на адекватни процедури за събиране на цени, изчисляване и последващо публикуване на стойността на индекса, включително процедури по определяне на цената на компонентите, когато не е на разположение пазарна цена;

                           ii)

                           релевантната информация по въпроси като изчисляването на индекса, методологиите за претегляне, промените в индекса или всякакви оперативни трудности при предоставяне на своевременна и точна информация се осигурява подробно и своевременно.

         2.   Когато съставът на активите, които се използват като основа за финансовите деривати в съответствие с член 19, параграф 1 от Директива 85/611/EИО, не отговаря на критериите, определени в параграф 1 от настоящия член, тези финансови деривати, когато отговарят на критериите, определени в член 8, параграф 1 от настоящата директива, се считат за финансови деривати, основани на комбинация от активите, посочени в член 8, параграф 1, буква a), точки от i) до iii).
   Член 10

      Член 21, параграф 3, четвърта алинея oт Директива 85/611/EИО

   Прехвърлими ценни книжа и инструменти от паричния пазар с внедрени деривати
   1.   Позоваването в член 21, параграф 3, четвърта алинея oт Директива 85/611/EИО на прехвърлими ценни книжа с внедрени деривати се разбира като позоваване на финансови инструменти, които изпълняват критериите, определени в член 2, параграф 1 от настоящата директива и които съдържат компонент, изпълняващ следните критерии:

               а)

               по силата на този компонент някои или всички парични потоци, които иначе би изисквала прехвърлимата ценна книга, изпълняваща ролята на основен договор, могат да бъдат модифицирани съгласно точно определен лихвен процент, цена на финансов инструмент, обменен курс на чуждестранна валута, индекс на цени или проценти, кредитен рейтинг или кредитен индекс или друга променлива и следователно варират по начин, подобен на самостоятелния дериват;

               б)

               неговите икономически характеристики и рискове не са тясно свързани с икономическите характеристики и рисковете на основния договор;

               в)

               има значителен ефект върху профила на риска и оценката на стойността на прехвърлимата ценна книга.

         2.   Инструментите от паричния пазар, които отговарят на един от критериите, определени в член 3, параграф 2 и всички критерии, определени в член 4, параграфи 1 и 2, и които съдържат компонент, изпълняващ критериите, определени в параграф 1 от настоящия член, се считат за инструменти от паричния пазар с внедрен дериват.
   3.   Не се счита, че дадена прехвърлима ценна книга или инструмент от паричния пазар е с внедрен дериват, когато той съдържа компонент, който може да бъде прехвърлен с договор, независимо от прехвърлимата ценна книга или инструмента от паричния пазар. Такъв компонент се счита за отделен финансов инструмент.
   Член 11

      Член 21, параграф 2 oт Директива 85/611/EИО

   Техники и инструменти за целите на ефективното управление на портфейла
   1.   Позоваването в член 21, параграф 2 oт Директива 85/611/EИО на техниките и инструментите, свързани с прехвърлимите ценни книжа и които са използвани за целите на ефективното управление на потрфейла, се разбира като позоваване на техники и инструменти, които изпълняват следните критерии:

               а)

               приемливи са от икономическа гледна точка, тъй като имат рентабилна реализация;

               б)

               използвани са за постигане на една или повече от следните специфични цели:

                           i)

                           намаляване на риска;

                           ii)

                           намаляване на разходите;

                           iii)

                           генериране на допълнителен капитал или доходи за ПКИПКЦ с ниво на риска, което съответства на рисковия профил на ПКИПКЦ и на правилата за диверсификация на риска, определени в член 22 от Директива 85/611/EИО;

               в)

               рисковете, свързани с тях, са адекватно идентифицирани от процеса на управление на риска на ПКИПКЦ.

         2.   Техниките и инструментите, които отговарят на критериите, определени в параграф 1 и които са свързани с инструментите от паричния пазар, се считат за техники и инструменти, свързани с инструментите от паричния пазар за целите на ефективното управление на потрфейла по смисъла на член 21, параграф 2 oт Директива 85/611/EИО.
   Член 12

      Член 22a, параграф 1 oт Директива 85/611/EИО

   ПКИПКЦ, възпроизвеждащо състава на индекса
   1.   Позоваването в член 22a, параграф 1 oт Директива 85/611/EИО на възпроизвеждане на състава на индекс на акции или облигации се разбира като позоваване на възпроизвеждане на състава на основните активи на индекса, включително чрез използването на деривати или други техники и инструменти, посочени в член 21, параграф 2 oт Директива 85/611/EИО и в член 11 oт настоящата директива.
   2.   Позоваването в член 22a, параграф 1, първо тире oт Директива 85/611/EИО на индекс, чийто състав е достатъчно диверсифициран, се разбира като позоваване на индекс, който е в съответствие с правилата за диверсификация на риска в член 22а от същата директива.
   3.   Позоваването в член 22а, параграф 1, второ тире от Директива 85/611/EИО на индекс, който е представителен еталон, се разбира като позоваване на индекс, чийто предоставящ използва призната методология, която, като цяло, не води до изключване на основен емитент на пазара, за който индексът се отнася.
   4.   Позоваването в член 22a, параграф 1, трето тире oт Директива 85/611/EИО на индекс, който е публикуван по подходящ начин, се разбира като позоваване на индекс, който изпълнява следните критерии:

               а)

               той е общодостъпен;

               б)

               предоставящият индекса е независим от ПКИПКЦ, което възпроизвежда състава на индекса.

         Буква б) не изключва предоставящият индекса и ПКИПКЦ да бъдат част от една и съща икономическа група, при условие че са налице ефективни мерки за разрешаване на конфликти на интереси.
   Член 13
   Транспониране
   1.   Държавите-членки приемат и публикуват не по-късно от 23 март 2008 г. законовите, подзаконовите и административните разпоредби, необходими, за да се съобразят с настоящата директива. Те незабавно съобщават на Комисията текста на тези разпоредби и прилагат таблица на съответствието между тези разпоредби и настоящата директива.
   Те прилагат тези разпоредби от  23 юли 2008 г.
   Когато държавите-членки приемат тези разпоредби, в тях се съдържа позоваване на настоящата директива или то се извършва при официалното им публикуване. Условията и редът на позоваване се определят от държавите- членки.
   2.   Държавите-членки съобщават на Комисията текста на основните разпоредби от националното законодателство, които те приемат в областта, уредена с настоящата директива.
   Член 14
   Влизане в сила
   Настоящата директива влиза в сила на третия ден след публикуването ѝ в Официален вестник на Европейския съюз.
   Член 15
   Адресати
   Адресати на настоящата директива са държавите-членки.

      Съставено в Брюксел на 19 март 2007 година.

            За Комисията

         Charlie McCREEVY

            Член на Комисията

      (1)  ОВ L 375, 31.12.1985 г., стр. 3. Директива, последно изменена с Директива 2005/1/ЕО на Европейския парламент и на Съвета (ОВ L 79, 24.3.2005 г., стр. 9).


title: Директива 2009/94/ЕО на Комисията от 31 юли 2009 година за изменение на Директива 98/8/ЕО на Европейския парламент и на Съвета за включване в приложение I към нея на борната киселина като активно вещество (Текст от значение за ЕИП)

text:
               1.8.2009

               BG

               Официален вестник на Европейския съюз

               L 201/50

      ДИРЕКТИВА 2009/94/ЕО НА КОМИСИЯТА

   от 31 юли 2009 година
   за изменение на Директива 98/8/ЕО на Европейския парламент и на Съвета за включване в приложение I към нея на борната киселина като активно вещество
   (текст от значение за ЕИП)
   КОМИСИЯТА НА ЕВРОПЕЙСКИТЕ ОБЩНОСТИ,
   като взе предвид Договора за създаване на Европейската общност,
   като взе предвид Директива 98/8/ЕО на Европейския парламент и на Съвета от 16 февруари 1998 г. относно пускането на пазара на биоциди (1), и по-специално член 16, параграф 2, втора алинея от нея,
   като има предвид, че:

               (1)

               Регламент (ЕО) № 1451/2007 на Комисията от 4 декември 2007 г. относно втората фаза на 10-годишната работна програма, посочена в член 16, параграф 2 от Директива 98/8/ЕО на Европейския парламент и на Съвета относно пускането на пазара на биоциди (2) определя списък на активни вещества, подлежащи на оценка с оглед на евентуалното им включване в приложение I, IА или IБ към Директива 98/8/ЕО. Този списък включва борната киселина.

               (2)

               Съгласно Регламент (ЕО) № 1451/2007 е направена оценка на борната киселина в съответствие с член 11, параграф 2 от Директива 98/8/ЕО за употреба в продуктов тип 8, консерванти за дърво, както е определен в приложение V към Директива 98/8/ЕО.

               (3)

               Нидерландия бе определена за докладваща държава-членка и на 7 юли 2006 г. представи на Комисията доклада на компетентния орган, придружен от препоръка, в съответствие с член 14, параграфи 4 и 6 от Регламент (ЕО) № 1451/2007.

               (4)

               Докладът на компетентния орган бе разгледан от държавите-членки и Комисията. В съответствие с член 15, параграф 4 от Регламент (ЕО) № 1451/2007 констатациите от прегледа бяха включени на 20 февруари 2009 г. от Постоянния комитет по биоцидите в оценителен доклад.

               (5)

               Съгласно проучванията изглежда, че е възможно да се постигне съответствие на използваните като консерванти за дърво и съдържащи борна киселина биоцидни продукти с изискванията на член 5 от Директива 98/8/ЕО. Поради това е целесъобразно борната киселина да бъде включена в приложение I, за да се гарантира, че във всички държави-членки разрешенията за биоцидни продукти, използвани като консерванти за дърво и съдържащи борна киселина, могат да бъдат издавани, изменяни или отменяни в съответствие с член 16, параграф 3 от Директива 98/8/ЕО.

               (6)

               От друга страна, бяха идентифицирани неприемливи рискове във връзка с третирането на дървесина на открито, в естествена среда (in situ), както и във връзка с изложената на атмосферни въздействия третирана дървесина. Ето защо разрешения за тези видове употреба следва да се издават само при условие че са представени данни, показващи, че продуктите могат да бъдат използвани без неприемливи рискове за околната среда.

               (7)

               На равнището на Общността не е направена оценка на всички възможни видове употреба. Ето защо е уместно държавите-членки да оценят тези рискове за средите и популациите, които не са били проучени по представителен начин в проведената от Общността оценка на рисковете, и също така при издаване на разрешения да осигурят вземането на подходящи мерки или налагането на специфични условия, за да бъдат намалени идентифицираните рискове до приемливи равнища.

               (8)

               С оглед на заключенията от доклада за оценка е уместно да се изисква при издаването на разрешения за продукти, съдържащи борна киселина и използвани като консерванти за дърво, да се прилагат специфични мерки за намаляване на риска. По-специално следва да се вземат подходящи мерки за защита на почвените и водните среди, тъй като по време на оценяването бяха установени неприемливи рискове за тези среди. Продуктите следва също така да бъдат използвани с подходящи защитни средства, ако установеният за професионалните и промишлените ползватели риск не може да бъде намален с други средства.

               (9)

               Важно е разпоредбите на настоящата директива да се приложат едновременно във всички държави-членки, за да се осигури на биоцидните продукти, съдържащи активното вещество борна киселина, еднакво третиране на пазара, както и да се улесни правилното функциониране на пазара на биоцидни продукти като цяло.

               (10)

               Следва да се отпусне разумен период от време, преди дадено активно вещество да бъде включено в приложение I, за да се позволи на държавите-членки и на заинтересованите страни да се подготвят за произтичащите от това нови изисквания и да се осигури възможност на кандидатите, подготвили досиета, напълно да се възползват от 10-годишния период за защита на данните, който в съответствие с член 12, параграф 1, буква в), подточка ii) от Директива 98/8/ЕО започва от датата на включване.

               (11)

               След включването следва да се определи разумен срок за държавите-членки за прилагането на член 16, параграф 3 от Директива 98/8/ЕО, и по-специално за издаване, изменение или отменяне на разрешения за биоцидни продукти от продуктов тип 8, съдържащи борна киселина, с цел да се осигури тяхното привеждане в съответствие с Директива 98/8/ЕО.

               (12)

               Поради това Директива 98/8/ЕО следва да бъде съответно изменена.

               (13)

               Мерките, предвидени в настоящата директива, са в съответствие със становището на Постоянния комитет по биоцидите,

         ПРИЕ НАСТОЯЩАТА ДИРЕКТИВА:
   Член 1
   Приложение I към Директива 98/8/ЕО се изменя в съответствие с приложението към настоящата директива.
   Член 2
   1.   Държавите-членки следва да приемат и да публикуват не по-късно от 31 август 2010 г. законовите, подзаконовите и административните разпоредби, необходими за привеждане в съответствие с настоящата директива.
   Те прилагат тези разпоредби от 1 септември 2011 г.
   Когато държавите-членки приемат тези разпоредби, в тях се съдържа позоваване на настоящата директива или то се извършва при официалното им публикуване. Условията и редът на позоваване се определят от държавите-членки.
   2.   Държавите-членки съобщават на Комисията текста на основните разпоредби от националното си законодателство, които те приемат в областта, уредена с настоящата директива.
   Член 3
   Настоящата директива влиза в сила на двадесетия ден след публикуването ѝ в Официален вестник на Европейския съюз.
   Член 4
   Адресати на настоящата директива са държавите-членки.

      Съставено в Брюксел на 31 юли 2009 година.

            За Комисията

         Stavros DIMAS

            Член на Комисията

      (1)  ОВ L 123, 24.4.1998 г., стр. 1.

      (2)  ОВ L 325, 11.12.2007 г., стр. 3.

      ПРИЛОЖЕНИЕ
      В приложение I към Директива 98/8/ЕО се включва следната позиция № 22:

                     №

                     Общоприето наименование

                     Наименование по IUPAC
                     Идентификационни номера

                     Минимална чистота на активното вещество в биоцидния продукт, пуснат на пазара

                     Дата на включване

                     Краен срок за привеждане в съответствие с член 16, параграф 3
                     (с изключение на продукти, съдържащи повече от едно активно вещество, за които крайният срок за привеждане в съответствие с член 16, параграф 3 е указаният в последното от решенията за включване, отнасящи се за активните вещества в тях)

                     Крайна дата на периода на включване

                     Продуктов тип

                     Специални разпоредби (1)

                     „22

                     борна киселина

                     борна киселина
                     ЕО №: 233-139-2
                     CAS №: 10043-35-3

                     990 g/kg

                     1 септември 2011 г.

                     31 август 2013 г.

                     31 август 2021 г.

                     8

                     При оценяването на заявленията за разрешаване на даден продукт в съответствие с член 5 и приложение VI държавите-членки трябва да направят оценка, когато това е от значение във връзка с конкретния вид продукт, на популациите, които би могло да са изложени на въздействието на продукта, и на сценариите за използване или излагане на въздействието на съответния продукт, които е възможно да не са проучени на равнището на Общността по представителен начин.
                     При издаването на разрешение за даден продукт държавите-членки трябва да направят оценка на рисковете и след това да осигурят предприемането на съответни мерки или налагането на специални условия, с оглед намаляване на идентифицираните рискове.
                     Разрешение за даден продукт може да бъде издадено само при условие че в заявлението е показано, че рисковете могат да бъдат сведени до приемливи равнища.
                     Държавите-членки трябва да осигурят спазването на следните условия при издаването на разрешения:

                                 1.

                                 Продуктите, разрешени за промишлена и професионална употреба, трябва да бъдат използвани с подходящи лични защитни средства, освен ако не бъде показано в заявлението за получаване на разрешение, че рисковете за промишлените и/или професионалните ползватели могат да бъдат намалени до приемливо равнище с други средства.

                                 2.

                                 С оглед на установените рискове за почвени и водни среди не трябва да бъде разрешавано използването на разглежданите видове продукти за третиране на дървесина на открито, в естествена среда (in situ), или за третиране на дървесина, която ще бъде изложена на атмосферни въздействия, освен ако не бъдат предоставени данни, доказващи, че продуктът ще е в съответствие с изискванията, посочени в член 5 и приложение VI, включително в резултат на прилагане на мерки за намаляване на риска, ако са необходими такива. По-специално етикетите и/или спецификациите за безопасност на разрешените за промишлена употреба продукти следва да указват, че прясно третираният дървен материал трябва да бъде съхраняван след третирането му на закрито и/или върху непропусклива твърда основа, за да се предотврати прякото попадане на съответния продукт в почвата или във водите, както и че всички отделяни количества от продукта трябва да се събират за повторна употреба или обезвреждане.“

         (1)  Във връзка с прилагането на общите принципи от приложение VI съдържанието и заключенията на докладите за оценка са на разположение на Интернет адрес на Комисията: http://ec.europa.eu/comm/environment/biocides/index.htm


title: Директива 2000/22/ЕО на Комисията от 28 април 2000 година за привеждане в съответствие с техническия прогрес на Директива 87/402/ЕИО на Съвета относно предно монтираните защитни конструкции при преобръщане на колесните селскостопански и горски трактори с тясна колеятекст от значение за ЕИП.

text:
Важна правна забележка

|

32000L0022

Официален вестник n° L 107 , 04/05/2000 стр. 0026 - 0027 специално чешко издание глава 13 том 25 стр. 143  - 144 специално испанско издание глава 13 том 25 стр. 143  - 144 специално унгарско издание глава 13 том 25 стр. 143  - 144 специално литвийско издание глава 13 том 25 стр. 143  - 144 LV.ES глава 13 том 25 стр. 143  - 144 MT.ES глава 13 том 25 стр. 143  - 144 PL.ES глава 13 том 25 стр. 143  - 144 SK.ES глава 13 том 25 стр. 143  - 144 специално словенско издание глава 13 том 25 стр. 143  - 144

		20000428Директива 2000/22/ЕО на Комисиятаот 28 април 2000 годиназа привеждане в съответствие с техническия прогрес на Директива 87/402/ЕИО на Съвета относно предно монтираните защитни конструкции при преобръщане на колесните селскостопански и горски трактори с тясна колея(текст от значение за ЕИП)КОМИСИЯТА НА ЕВРОПЕЙСКИТЕ ОБЩНОСТИ,като взе предвид Договора за създаване на Европейската общност,като взе предвид Директива 74/150/ЕИО на Съвета от 4 март 1974 г. за сближаването на законодателствата на държавите-членки относно типовото одобрение на колесни селскостопански и горски трактори [1],последно изменена с Директива 2000/2/ЕО на Комисията [2], и по-специално член 11 от нея,като взе предвид Директива 87/402/ЕИО на Съвета от 25 юни 1987 г. относно предно монтираните защитни конструкции при преобръщане на колесните селскостопански и горски трактори с тясна колея [3], последно изменена с Акта за присъединяване на Австрия, Финландия и Швеция, и по-специално член 11 от нея,като има предвид, че:(1) С цел подобряване на безопасността е необходимо да се уточнят методите за изпитване на предно монтираните защитните конструкции на колесните селскостопански и горски трактори с тясна колея, вземайки под внимание голямото разнообразие от оборудване.(2) Методите за изпитване на тези устройства трябва да бъдат хармонизирани с методите, съдържащи се в Кодекс 6 на Организацията за икономическо сътрудничество и развитие (ОИСР) относно официалните изпитвания на защитните конструкции за селскостопанските трактори.(3) В съответствие с това трябва да се измени Директива 87/402/ЕИО.(4) Мерките, предвидени в настоящата директива, са в съответствие със становището на Комитета за привеждане в съответствие с техническия прогрес, учреден по реда на член 12 от Директива 74/150/ЕИО,ПРИЕ НАСТОЯЩАТА ДИРЕКТИВА:Член 1Приложения I—V и приложение VII към Директива 87/402/ЕИО се изменят в съответствие с приложението към настоящата директива.Член 21. От 1 юли 2001 г. държавите-членки не могат:- да отказват, по отношение на тип трактор, да издават типово одобрение на ЕО, да издадат документа, посочен в член 10, параграф 1, трето тире от Директива 74/150/ЕИО, или да издават национално типово одобрение, или- да забраняват първото пускане в употреба на трактори,ако тези трактори отговарят на изискванията на Директива 87/402/ЕИО, изменена с настоящата директива.2. От 1 януари 2002 г. държавите-членки:- повече не могат да издават документа, посочен в член 10, параграф 1, трето тире от Директива 74/150/ЕИО по отношение на тип трактор, ако той не отговаря на изискванията на Директива 87/402/ЕИО, изменена от настоящата директива,- могат да откажат да издадат национално типово одобрение по отношение на тип трактор, който не отговаря на изискванията на Директива 87/402/ЕИО, изменена от настоящата директива.Член 31. Държавите-членки въвеждат в сила законовите, подзаконовите и административните разпоредби, необходими за да се съобразят с настоящата директива, преди 30 юни 2001 г. Те незабавно информират Комисията за това.Когато държавите-членки приемат тези разпоредби, в тях се съдържа позоваване на настоящата директива или то се извършва при официалното им публикуване. Условията и редът на позоваване се определят от държавите-членки.2. Държавите-членки съобщават на Комисията текста на основните разпоредби от националното законодателство, които те приемат в областта, уредена с настоящата директива.Член 4Настоящата директива влиза в сила на двадесетия ден след публикуването ѝ в Официален вестник на Европейските общности.Член 5Адресати на настоящата директива са държавите-членкиСъставено в Брюксел на 28 април 2000 година.За КомисиятаErkki LiikanenЧлен на Комисията[1] ОВ L 84, 28.3.1974 г., стр. 10.[2] ОВ L 21, 26.1.2000 г., стр. 23.[3] ОВ L 220, 8.8.1987 г., стр. 1.--------------------------------------------------20000428ПРИЛОЖЕНИЕПриложения I—V и приложение VII към Директива 87/402/ЕИО се изменят, както следва:1. В приложение I, точка 1 се заменя със следния текст:"1. Прилагат се изискванията от точка 1 от Кодекс 6 на ОИСР (Решение С(87) 53 окончателно от 24 ноември 1987 г., последно изменено на 3 март 1999 г.), с изключение на точка 1.1."2. Приложение II се заменя със следното приложение:"20000428"ПРИЛОЖЕНИЕ IIТЕХНИЧЕСКИ ИЗИСКВАНИЯТехническите изисквания за типово одобрение на ЕО за компонент за предно монтираните защитните конструкции при преобръщане на колесните селскостопански или горски трактори с тясна колея, са съдържащите се технически изисквания в точка 3 от Кодекс 6 на ОИСР (Решение С(87) 53 окончателно от 24 ноември 1987 г., последно изменено на 3 март 1999 г.). Тези технически изисквания не се прилагат спрямо онези раздели от точка 3, които се отнасят до протокола от изпитването, незначителните изменения и идентифицирането.""3. Приложения III, IV и V се заличават.4. Първото тире от приложение VII се заменя със следния текст:- "— правоъгълна клетка, в която се вписва малка буква "е", последвана от идентификационната цифра на държавата-членка, предоставила типовото одобрение за компонента:1 за Германия, 2 за Франция, 3 за Италия, 4 за Нидерландия, 5 за Швеция, 6 за Белгия, 9 за Испания, 11 за Обединеното кралство, 12 за Австрия, 13 за Люксембург, 17 за Финландия, 18 за Дания, 21 за Португалия, 23 за Гърция, 24 за Ирландия,".--------------------------------------------------


title: Директива 2009/151/ЕО на Комисията от 27 ноември 2009 година за изменение на Директива 98/8/ЕО на Европейския парламент и на Съвета с цел включване на толилфлуанид като активно вещество в приложение I към нея (Текст от значение за ЕИП)

text:
               28.11.2009

               BG

               Официален вестник на Европейския съюз

               L 313/78

      ДИРЕКТИВА 2009/151/ЕО НА КОМИСИЯТА

   от 27 ноември 2009 година
   за изменение на Директива 98/8/ЕО на Европейския парламент и на Съвета с цел включване на толилфлуанид като активно вещество в приложение I към нея
   (текст от значение за ЕИП)
   КОМИСИЯТА НА ЕВРОПЕЙСКИТЕ ОБЩНОСТИ,
   като взе предвид Договора за създаване на Европейската общност,
   като взе предвид Директива 98/8/ЕО на Европейския парламент и на Съвета от 16 февруари 1998 г. относно пускането на пазара на биоциди (1), и по-специално член 16, параграф 2, втора алинея от нея,
   като има предвид, че:

               (1)

               С Регламент (ЕО) № 1451/2007 на Комисията от 4 декември 2007 г. относно втората фаза на 10-годишната работна програма, посочена в член 16, параграф 2 от Директива 98/8/ЕО на Европейския парламент и на Съвета относно пускането на пазара на биоциди (2) се определя списък с активни вещества, подлежащи на оценка с оглед на възможното им включване в приложение I, IА или IБ към Директива 98/8/ЕО. В този списък е включен и толилфлуанид.

               (2)

               Съгласно Регламент (ЕО) № 1451/2007 бе направена оценка на толилфлуанида в съответствие с член 11, параграф 2 от Директива 98/8/ЕО с оглед на употребата му в продуктов тип 8, консерванти за дърво, както е определен в приложение V към Директива 98/8/ЕО.

               (3)

               За докладваща държава-членка бе определена Финландия и в съответствие с член 14, параграфи 4 и 6 от Регламент (ЕО) № 1451/2007 на 24 април 2006 г. тя представи на Комисията доклада на компетентния орган, придружен от препоръка.

               (4)

               Докладът на компетентния орган беше разгледан от държавите-членки и Комисията. В съответствие с член 15, параграф 4 от Регламент (ЕО) № 1451/2007 на заседанието на Постоянния комитет по биоцидите на 15 май 2009 г. констатациите от прегледа бяха включени в доклад за оценка.

               (5)

               Изглежда, че направените проучвания дават основание да се очаква, че биоцидите, които се използват като консерванти за дърво и които съдържат толилфлуанид, отговарят на изискванията на член 5 от Директива 98/8/ЕО. Поради това е целесъобразно толилфлуанидът да бъде включен в приложение I, за да се гарантира, че във всички държави-членки разрешенията за биоциди, които се използват като консерванти за дърво и които съдържат толилфлуанид, могат да бъдат издавани, изменяни или отменяни в съответствие с член 16, параграф 3 от Директива 98/8/ЕО.

               (6)

               Установени бяха обаче неприемливи рискове по отношение на обработването in situ на дървен материал на открито и по отношение на обработения дървен материал, изложен на атмосферни влияния. Поради това продуктите, които съдържат толилфлуанид и които се използват като консерванти за дърво, следва да бъдат забранени за тези видове употреба.

               (7)

               В светлината на констатациите от доклада за оценка е уместно при издаването на разрешения по отношение на продукти, които съдържат толилфлуанид и които се използват като консерванти за дърво, да се изисква да бъдат прилагани мерки за намаляване на риска, за да се гарантира, че рисковете са сведени до приемливо равнище в съответствие с член 5 от Директива 98/8/ЕО и приложение VI към нея. По-специално е подходящо да се изисква предназначените за промишлена или професионална употреба продукти да се използват с подходяща защитна екипировка, освен ако не се докаже, че рисковете за ползвателите в промишлеността или за професионалните ползватели могат да бъдат намалени с други средства. Следва да се вземат подходящи мерки за защита на почвата и водите в околната среда, тъй като по време на изготвянето на оценката бяха установени неприемливи рискове за тези елементи от околната среда. Поради това следва да се предвидят инструкции, за да се посочи, че третираният дървен материал трябва да се складира след третирането на закрито и/или върху непропусклива твърда основа и че всякакви изтекли количества препарат трябва да се събират за повторна употреба или депониране.

               (8)

               Важно е разпоредбите на настоящата директива да се прилагат едновременно във всички държави-членки, за да се осигури еднакво третиране на пазара на биоцидите, съдържащи активното вещество толилфлуанид, както и да се улесни правилното функциониране на пазара на биоциди като цяло.

               (9)

               Следва да се предостави разумен срок, преди дадено активно вещество да бъде включено в приложение I, за да се позволи на държавите-членки и на заинтересованите страни да се подготвят за произтичащите от това нови изисквания и да се осигури възможност на кандидатите, подготвили досиета, напълно да се възползват от 10-годишния период за защита на данните, който в съответствие с член 12, параграф 1, буква в), подточка ii) от Директива 98/8/ЕО започва от датата на включване.

               (10)

               След включването на държавите-членки трябва да се предостави разумен срок, в чиито рамки те да прилагат член 16, параграф 3 от Директива 98/8/ЕО, и по-специално да дават, изменят или отменят разрешения за биоциди от продуктов тип 8, които съдържат толилфлуанид, с цел да се гарантира, че те съответстват на изискванията на Директива 98/8/ЕО.

               (11)

               Поради това Директива 98/8/ЕО следва да бъде съответно изменена.

               (12)

               Мерките, предвидени в настоящата директива, са в съответствие със становището на Постоянния комитет по биоцидите,

         ПРИЕ НАСТОЯЩАТА ДИРЕКТИВА:
   Член 1
   Приложение I към Директива 98/8/ЕО се изменя в съответствие с приложението към настоящата директива.
   Член 2
   1.   Държавите-членки приемат и публикуват не по-късно от 30 септември 2010 г. законовите, подзаконовите и административните разпоредби, необходими, за да се съобразят с настоящата директива.
   Те прилагат тези разпоредби от 1 октомври 2011 г.
   Когато държавите-членки приемат тези разпоредби, в тях се съдържа позоваване на настоящата директива или то се извършва при официалното им публикуване. Условията и редът на позоваване се определят от държавите-членки.
   2.   Държавите-членки съобщават на Комисията текста на основните разпоредби от националното си законодателство, които те приемат в областта, уредена с настоящата директива.
   Член 3
   Настоящата директива влиза в сила на двадесетия ден след публикуването ѝ в Официален вестник на Европейския съюз.
   Член 4
   Адресати на настоящата директива са държавите-членки.

      Съставено в Брюксел на 27 ноември 2009 година.

            За Комисията

         Stavros DIMAS

            Член на Комисията

      (1)  ОВ L 123, 24.4.1998 г., стр. 1.

      (2)  ОВ L 325, 11.12.2007 г., стр. 3.

      ПРИЛОЖЕНИЕ
      В приложение I към Директива 98/8/ЕО се вмъква следната позиция № 29:

                     №

                     Общоприето наименование

                     Наименование по IUPAC
                     идентификационни номера

                     Минимална чистота на активното вещество в биоцидния продукт, пуснат на пазара

                     Дата на включване

                     Краен срок за привеждане в съответствие с член 16, параграф 3
                     (с изключение на продукти, съдържащи повече от едно активно вещество, за които крайният срок за привеждане в съответствие с член 16, параграф 3 е указаният в последното от решенията за включване относно тези активни вещества)

                     Дата на изтичане на срока за включване

                     Продуктов тип

                     Специални разпоредби (1)

                     „29

                     толилфлуанид

                     дихлоро-N-[(диметиламино)сулфонил]флуоро-N-(p-толил)метансулфенамид
                     ЕО №: 211-986-9
                     CAS №: 731-27-1

                     960 g/kg

                     1 октомври 2011 г.

                     30 септември 2013 г.

                     30 септември 2021 г.

                     8

                     Не се разрешава употреба на продуктите за обработване на дървен материал in situ на открито или на дървен материал, който ще бъде изложен на атмосферни влияния.
                     Държавите-членки гарантират, че при издаването на разрешения се спазват следните условия:

                                 1.

                                 Предвид допусканията, направени при оценката на риска, продуктите, разрешени за промишлена или професионална употреба, трябва да се използват с подходящи лични защитни средства, освен ако в заявлението за разрешение за ползване на продукта може да се докаже, че рисковете за ползвателите в промишлеността или за професионалните ползватели могат да бъдат сведени до приемливо ниво с други средства.

                                 2.

                                 С оглед на установените рискове за почвата и водите в околната среда трябва да се вземат подходящи мерки за намаляване на риска с цел защита на тези елементи от околната среда. По-конкретно етикетите и/или информационните листове за безопасност на разрешените за промишлена или професионална употреба продукти следва да указват, че прясно обработеният дървен материал трябва да бъде съхраняван след обработването на закрито и/или върху непропусклива твърда основа, за да се предотврати прякото попадане на веществото в почвата или във водите, и че всякакви изтекли количества препарат трябва да се събират за повторна употреба или депониране.“

         (1)  Във връзка с прилагането на общите принципи от приложение VI съдържанието и заключенията на докладите за оценка са на разположение на уебсайта на Комисията: http://ec.europa.eu/comm/environment/biocides/index.htm


title: Директива на Съвета от 25 юни 1974 година за сближаване на законодателствата на държавите-членки относно полето на видимост и чистачките на предното стъкло на колесните селскостопански или горски трактори

text:
Важна правна забележка

|

31974L0347

Официален вестник n° L 191 , 15/07/1974 стр. 0005 - 0010 специално финландско издание: глава 13 том 4 стр. 0034  специално гръцко издание: глава 13 том 2 стр. 0266  специално шведско издание: глава 13 том 4 стр. 0034  специално испанско издание: глава 13 том 4 стр. 0007  специално португалско издание глава 13 том 4 стр. 0007  специално чешко издание глава 13 том 002 стр. 119  - 124 специално испанско издание глава 13 том 002 стр. 119  - 124 специално унгарско издание глава 13 том 002 стр. 119  - 124 специално литвийско издание глава 13 том 002 стр. 119  - 124 LV.ES глава 13 том 002 стр. 119  - 124 MT.ES глава 13 том 002 стр. 119  - 124 PL.ES глава 13 том 002 стр. 119  - 124 SK.ES глава 13 том 002 стр. 119  - 124 специално словенско издание глава 13 том 002 стр. 119  - 124

		19740625Директива на Съветаот 25 юни 1974 годиназа сближаване на законодателствата на държавите-членки относно полето на видимост и чистачките на предното стъкло на колесните селскостопански или горски трактори(74/347/ЕИО)СЪВЕТЪТ НА ЕВРОПЕЙСКИТЕ ОБЩНОСТИ,като взе предвид Договора за създаването на Европейската икономическа общност, и по-специално член 100 от него,като взе предвид предложението на Комисията,като взе предвид становището на Европейския парламент [1],като взе предвид становището на Икономическия и социален комитет [2];като има предвид, че техническите изисквания, на които трябва да отговарят тракторите в съответствие с националните законодателства, се отнасят, inter alia, до полето на видимост и чистачките на предното стъкло;като има предвид, че тези изисквания са различни във всяка една държава-членка; като има предвид, че следователно е необходимо всички държави-членки да приемат еднакви изисквания, които допълват или заменят действащите понастоящем норми, по-специално с оглед процедурата за типово одобрение на ЕИО, която е предмет на Директива 74/150/ЕИО на Съвета [3] от 4 март 1974 г. за сближаване на законодателствата на държавите-членки относно типовото одобрение на колесните селскостопански или горски трактори, да може да се прилага за всеки тип трактор,ПРИЕ НАСТОЯЩАТА ДИРЕКТИВА:Член 11. "Селскостопански или горски трактор" е всяко моторно превозно средство с колела или гъсенични вериги имащо поне две оси, основно предназначение на което се определя от неговата теглителна сила и което е специално конструирано да тегли, да бута, да превозва или да привежда в движение определени инструменти, машини или ремаркета, предназначени за използване в селското или горското стопанство. То може да е оборудвано за превоз на товари и пътници.2. Настоящата директива се прилага само за тракторите, определени в параграф 1, които са оборудвани с пневматични гуми, имат две оси и максимална проектна скорост между 6 и 25 км/ч.Член 2Държавите-членки не могат да отказват да издават типово одобрение на ЕИО или национално типово одобрение на трактор по причини, свързани с полето на видимост и с чистачките на предното стъкло, ако те отговарят на изискванията, посочени в приложението.Член 3Държавите-членки не могат да отказват регистрирането или да забраняват продажбата, пускането в употреба или използването на трактори по причини, свързани с полето на видимост или с чистачките на предното стъкло, ако те отговарят на изискванията, посочени в приложението.Член 4Измененията, необходими за привеждане в съответствие с техническия прогрес на изискванията от приложението, се приемат съгласно процедурата по член 13 от Директива 74/150/ЕИО.Член 51. Държавите-членки въвеждат в действие разпоредбите, необходими за спазването на настоящата директива, в срок до осемнадесет месеца след нотифицирането ѝ. Те незабавно ин формират Комисията за това.2. Държавите-членки съобщават на Комисията текста на основните разпоредби от националното законодателство, които те приемат в областта, уредена от настоящата директива.Член 6Адресати на настоящата директива са държавите-членки.Съставено в Люксембург на 25 юни 1974 година.За СъветаПредседателH. D. Genscher[1] ОВ 28, 17.2.1967 г., стр. 462/67.[2] ОВ 42, 7.3.1967 г., стр. 620/67.[3] ОВ L 84, 28.3.1974 г., стр. 10.--------------------------------------------------19740625ПРИЛОЖЕНИЕПОЛЕ НА ВИДИМОСТОПРЕДЕЛЕНИЯ И ИЗИСКВАНИЯ1. ОПРЕДЕЛЕНИЯ1.1. Поле на видимост"Поле на видимост" означава всички предни и странични посоки, в които водачът на трактора може да вижда.1.2. Референтна точка"Референтна точка" означава условно прието положение на погледа на водача на трактора, абстрактно насочен в една точка. Референтната точка е разположена в равнината, успоредна на надлъжната равнина на симетрия на трактора и минаваща през центъра на седалката, на 700 мм вертикално над линията на пресичане на тази равнина с повърхността на седалката и на 270 мм — по посока на облегалката — от вертикалната равнина, минаваща през предния ръб на повърхността на седалката и перпендикулярна на надлъжната равнина на симетрия на трактора (фигура 1). Така определената референтна точка се отнася до незаета седалка, поставена в централната позиция, определена от производителя на трактори.1.3. Полукръг на видимост"Полукръг на видимост" означава полукръг, описан в радиус от 12 м около точка, разположена в хоризонталната равнина на пътя, вертикално под референтната точка, така че, гледайки по посока на движението, дъгата на полукръга да лежи пред трактора, докато диаметърът, ограничаващ полукръга, е перпендикулярен на надлъжната ос на трактора (фигура 2).1.4. Ненаблюдаем участък"Ненаблюдаем участък" е зоната зад хордите на секторите на полукръга на видимост, които не могат да бъдат видени поради конструктивни компоненти, като например колоните на покрива.1.5. Участък на видимост"Участък на видимост" означава онази част от полето на видимост, която е ограничена:1.5.1. отгоре,от хоризонталната равнина, преминаваща през референтната точка;1.5.2. в равнината на пътя,от зоната, лежаща извън полукръга на видимост, и образуваща продължението на сектора на полукръга на видимост, чиято хорда е с дължина 9,5 м; тази зона е перпендикулярна на равнината, успоредна на надлъжната равнина на симетрия на трактора, преминаваща през центъра на седалката на водача, и се пресича от тази равнина.1.6. Площ, почиствана от чистачките на предното стъкло"Площ, почиствана от чистачките на предното стъкло" означава площта на външната повърхност на стъклото, почиствана от чистачките на предното стъкло.2. ИЗИСКВАНИЯ2.1. Общи положенияТракторът трябва да бъде конструиран и оборудван по такъв начин, че при движение по пътя и при използване в селското или горското стопанство водачът да има достатъчно поле на видимост при всички обичайни условия, отнасящи се до движението по пътя и до работата на полето и в гората. Полето на видимост се счита за достатъчно, когато водачът има колкото е възможно по-далечна видимост към частта на всяко предно колело и когато са изпълнени следните изисквания.2.2. Проверка на полето на видимост2.2.1. Процедура за разграничаване на ненаблюдаемите участъци2.2.1.1. Тракторът трябва да е поставен на хоризонтална повърхност, както е показано на фигура 2. На хоризонтална платформа, разположена на нивото на референтната точка трябва да се поставят два точкови светлинни източника на разстояние 65 мм един от друг, симетрично разположени спрямо референтната точка. Платформата трябва да се върти около централната си точка по вертикална ос, преминаваща през референтната точка. С оглед измерването на ненаблюдаемите участъци, платформата трябва да е така насочена, че линията, съединяваща двата светлинни източника, да е перпендикулярна на линията, свързваща компонента, пречещ на видимостта, и референтната точка. Припокриването на сенките, хвърляни върху полукръга на видимост от компонента, пречещ на видимостта, в резултат на последователното превключване на светлинните източници, трябва да се отчита в съответствие с точка 1.4 (фигура 3).2.2.1.2. Ненаблюдаемите участъци не трябва да превишават 600 мм.2.2.1.3. Ненаблюдаемите участъци, дължащи се на съседни конструктивни компоненти с ширина над 80 мм, трябва да бъдат разположени по такъв начин, че линията, свързваща центровете на невидимите хорди на секторите на полукръга на видимост, да е с дължина не по-малко от 2,5 м.2.2.1.4. В полукръга на видимост не може да има повече от шест ненаблюдаеми участъка и не повече от два, вътре в участъка на видимост, определен в точка 1.5.2.2.1.5. Ненаблюдаемите участъци над 600 мм, но под 1200 мм, са допустими, ако създаващите ги конструктивни компоненти не могат да бъдат наново проектирани или поставени. Не трябва да има повече от два такива ненаблюдаеми участъка и те трябва да лежат извън участъка на видимост;2.2.1.6. Невидимите петна, създавани от типово одобрените огледала за обратно виждане, могат да не се вземат под внимание, ако конструкцията на тези огледала е такава, че те не могат да бъдат поставени по друг начин.2.2.2. Математическо определяне на ненаблюдаемите участъци при бинокулярно зрение:2.2.2.1. вместо процедурата, посочена в точка 2.2.1, допустимостта на отделни ненаблюдаеми участъци може да се определи математически. Изискванията от точки 2.2.1.3, 2.2.1.4, 2.2.1.5 и 2.2.1.6 се прилагат в съответствие с размера, разпределението и броя на ненаблюдаемите участъци;2.2.2.2. за бинокулярно зрение при разстояние между очите 65 мм, ненаблюдаемият участък, изразен в мм, се определя по формулата:v =× 12 000 + 65където:а е разстоянието, изразено в милиметри, между компонента, пречещ на видимостта, и референтната точка, измерено по зрителния радиус, съединяващ референтната точка, центъра на компонента и периметъра на полукръга на видимост;b е широчината, изразена в милиметри, на компонента, пречещ на видимостта, измерена хоризонтално и перпендикулярно на зрителния радиус.2.3. Методите за проверка, посочени в точка 2.2, могат да се заменят с други, ако за последните може да бъде показано, че са равностойни.2.4. Когато за ненаблюдаеми участъци се прилага член 8, параграф 3 от Директива 74/150/ЕИО, трябва да се използва процедурата, определена в точка 2.2.2.2.5. Прозрачна зона на предното стъклоАко тракторът е оборудван с предно стъкло, прозрачната му зона трябва да бъде такава, че да са изпълнени изискванията от точка 2.2.2.6. Чистачки на предното стъкло2.6.1. Тракторите, оборудвани с предно стъкло, трябва да са снабдени също с чистачки, задвижвани от електромотор, като зоната, почиствана от тези чистачки, трябва да осигурява безпрепятствена видимост напред, съответстваща на хорда на полукръга на видимост, с дължина най-малко 8 м вътре в участъка на видимост.2.6.2. Скоростта на движение на чистачките на предното стъкло трябва да е най-малко 20 цикъла в минута.+++++ TIFF ++++++++++ TIFF ++++++++++ TIFF +++++--------------------------------------------------